Diari Oficial de la Generalitat Valenciana


Sumari del DOGV 4962, del 09-03-2005 (2005/2062)

Informació pública de les bases específiques reguladores de la convocatòria de proves selectives per a la cobertura d'una plaça de l'escala tècnica de la policia local, categoria intendent, i de cinc places de l'escala bàsica de la policia local, categoria agent, incloses en l'oferta publica d'ocupació de 2003.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4962

Data del DOGV
:   09-03-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/2062


Data del document
:   14-02-2005

Organisme emissor
:   Ajuntament de Torrent

Tipus de document
:   Anunci

Descriptors 

:   * Torrent
    * policia
    * concurs administratiu
    * administració local

Informació pública de les bases especifiques reguladores de la convocatòria de proves selectives per a la cobertura d'una plaça de l'escala tècnica de la policia local, categoria intendent, i de cinc places de l'escala bàsica de la policia local, categoria agent, incloses en l'oferta publica d'ocupació de 2003. [2005/M2062]
  
Mitjançant el present edicte es fa pública la convocatòria dels processos de selecció per a la provisió per funcionaris de carrera d'una plaça de l'escala tècnica de la policia local, categoria intendent, grup B, i cinc places de l'escala bàsica de la policia local, categoria agent, grup C, contingudes en l'oferta d'ocupació pública d'este Ajuntament per a 2003, que es regiran per les següents bases específiques, aprovades en acord adoptat per la Junta de Govern Local, en sessió celebrada en data 7 de febrer de 2005, fent ús de les competències delegades per l'Alcaldia Presidència en virtut del Decret 2.350/2004:
  
Bases especifiques reguladores de la convocatòria de proves selectives per a la cobertura d'una plaça de l'escala tècnica de la policia local, categoria intendent, inclosa en l'oferta d'ocupació publica de 2003.
  
La convocatòria es regularà per les presentes bases específiques i per les generals publicades en el Butlletí Oficial de la Província de València número 137 d'11 de juny de 2003 i Diari Oficial de la Generalitat Valenciana número 4.526 de 20 de juny de 2003.
  
Primera. Objecte de la convocatòria
  
1.1 Denominació de la plaça: intendent.
  
1.2. Grup: B.
  
1.3. Naturalesa: funcionari de carrera.
  
1.4. Escala: administració especial.
  
1.5. Subescala: servicis especials.
  
1.6. Classe: policia local.
  
1.7. Nombre de places: una.
  
1.8. Codi de plantilla: 321B0202.
  
1.9. Torn promoció interna: una.
  
Segona. Sistema selectiu
  
El sistema selectiu serà el de concurs oposició, i superació de curs selectiu en l'Institut Valencià de Seguretat Pública.
  
Tercera. Requisits dels aspirants
  
a) Ser funcionari de carrera, integrat en la subescala de servicis especials, classe policia local, categoria inspector de l'Ajuntament de Torrent.
  
b) Haver romàs, almenys dos anys, com a funcionari de carrera en la categoria d'inspector dins de la mateixa subescala i classe.
  
c) No patir cap malaltia ni defecte físic que impedisca l'exercici de les funcions, d'acord amb els quadros d'exclusions mèdiques establides en l'Orde de 22 de desembre de 1997 de la Conselleria de Presidència (DOGV núm. 3.175 de 03.02.1998).
  
d) No trobar-se suspés ni inhabilitat per a l'exercici de funcions públiques.
  
e) Estar en possessió dels permisos que habiliten per a la conducció de vehicles de les classes B, en condicions per a accedir al permís BTP, i que permeta la conducció de motocicletes amb unes característiques de potència que no sobrepassen els 25 KW o una relació potència/pes no superior a 0,16 KW/Kg.
  
f) Estar en possessió del títol de diplomat universitari, Formació Professional de tercer grau o equivalent, o complides les condicions per a obtindre'l en la data en què finalitze el termini de presentació d'instàncies.
  
Quarta. Presentació de sol·licituds i drets d'examen
  
4.1. Lloc, termini, forma i òrgan a què es dirigixen: el contingut d'esta base es regix pel que disposa la base quarta de les generals.
  
4.2. Drets d'examen: 50 euros.
  
Cinquena. Admissió d'aspirants
  
El contingut d'esta base es regix pel que disposa la base cinquena de les generals.
  
Sisena. Tribunal qualificador
  
6.1. Composició:
  
President: l'alcalde president de l'Ajuntament o regidor en qui delegue.
  
Secretari: el de la corporació o funcionari en qui delegue que actuarà amb veu però sense vot.
  
Vocals:
  
- Un representant designat per la direcció general de la Generalitat Valenciana competent en matèria de policia local.
  
- Un representant designat per la direcció general de la Generalitat Valenciana competent en matèria d'administració local.
  
- El cap del cos de la policia local de la corporació convocant o, si no n'hi ha, un funcionari de la corporació d'igual o superior categoria, preferentment pertanyent al cos de la policia local.
  
- Un tècnic o expert designat per l'Alcaldia.
  
- Dos representants dels treballadors designats per la Junta de Personal de l'Ajuntament.
  
La composició del tribunal inclourà la dels respectius suplents.
  
6.2. Així mateix podrà assistir un representant de cada un dels grups polítics de l'Ajuntament, que actuaran amb veu i sense vot.
  
També podran assistir, amb veu però sense vot, un representant de cada una de les seccions sindicals.
  
6.3. Podran nomenar-se assessors del tribunal per a les proves psicotècniques, mèdiques, d'aptitud física i de valencià. el seu nomenament es farà públic junt amb el del tribunal.
  
Setena. Començament i desenvolupament de les proves
  
El contingut d'esta base es regix pel que disposa la base setena de les generals, a excepció de l'apartat 7.8.
  
Huitena. Sistema selectiu
  
8.1. Fase d'oposició:
  
Els exercicis de la fase d'oposició seran els següents:
  
Primer exercici: prova psicotècnica. Obligatori i eliminatori. Consistirà a superar els exercicis o proves psicotècniques aptitudinals i de personalitat determinats reglamentàriament. Si es considera necessari es procedirà a la realització d'una entrevista personal a tots o alguns dels aspirants. Per al plantejament i correcció de la prova test, així com per a la realització de les entrevistes, si és el cas, el tribunal estarà necessàriament assistit per almenys un llicenciat en Medicina i un altre en Psicologia, que aplicaran el reconeixement psicotècnic d'acord amb el que establix l'Orde de 5 de desembre de 1994 de la Conselleria d'Administració Pública (DOGV núm. 2.413 de 23.12.1994).
  
La superació d'esta prova als municipis de la Comunitat Valenciana, expressament homologades per l'Institut Valencià de Seguretat Pública, tindrà una validesa de sis mesos des de la seua realització, i eximirà durant este període l'aspirant de tornar a realitzar-les. L'exempció haurà de ser declarada pel tribunal, amb l'acreditació documental suficient prèvia, amb anterioritat a la realització de les proves, podent únicament declarar-se l'exempció per la realització de la dita prova de contingut idèntic a la de la plaça a què aspiren.
  
Segon exercici: proves d'aptitud física. Obligatori i eliminatori. Proves físiques:
  
1. Carrera de resistència: 1000 metres.
  
2. Salt de longitud amb carrera.
  
3. Natació 50 metres.
  
Caldrà ajustar-se als següents barems en atenció a l'edat i sexe dels aspirants:
  
Barem d'edats masculí
  
Quadre d'edats Prova 1 Prova 2 Prova 3
  
Fins a 30 anys 4,20- 3,75 m. 60-
  
De 31 a 35 anys 4,50- 3,50 m. 1,10-
  
De 36 a 40 anys 5,30- 3,25 m. 1,20-
  
De 41 a 45 anys 1.500 m. 3,00 m. 1,30-
  
De 46 a 50 anys 1.300 m. 2,75 m. 1,40-
  
Més de 50 anys 1.200 m. 2,40 m. 1,55-
  
Barem d'edats femení
  
Quadre d'edats Prova 1 Prova 2 Prova 3
  
Fins a 30 anys 4,50- 3,10 m. 1,10-
  
De 31 a 35 anys 5,20- 2,90 m. 1,20-
  
De 36 a 40 anys 6,00- 2,70 m. 1,35-
  
De 41 a 45 anys 1.300 m. 2,50 m. 1,45-
  
De 46 a 50 anys 1.200 m. 2,30 m. 1,55-
  
Més de 50 anys 1.000 m. 2,10 m. 2,10-
  
La superació d'esta prova tindrà una validesa de quatre anys des de la seua realització, amb independència de l'edat de l'aspirant, quedant exempts de realitzar-la aquells que, en tal període, l'hagen superada. L'exempció haurà de ser declarada pel tribunal, amb l'acreditació documental suficient prèvia, amb anterioritat a la realització de la prova.
  
Tercer exercici: qüestionari de cultura policial. Obligatori i eliminatori. Consistirà a contestar correctament per escrit, un qüestionari de 100 preguntes, com a mínim, i 125 com a màxim, amb quatre respostes alternatives, només una d'elles certa, sobre els temes que constituïxen el temari que s'adjunta com a annex I a estes bases, en un temps màxim de dos hores i mínim d'1 hora i 30 minuts.
  
Quart exercici: coneixement de valencià. Obligatori i no eliminatori. Consistirà en la traducció del valencià al castellà i viceversa, d'un text proposat pel tribunal, en un temps a determinar per tal tribunal.
  
Cinqué exercici: reconeixement mèdic. Obligatori i eliminatori. Consistirà a superar un reconeixement mèdic, d'acord amb el quadre d'exclusions mèdiques que es determinen en l'Orde de 22 de desembre de 1997 de la Conselleria de Presidència (DOGV de 03.02.1998). La superació d'esta prova, homologada expressament per l'IVASP, tindrà una validesa de sis mesos des de la seua realització quedant exempts de passar-la aquells que, en tal període, l'hagen superada, sempre que no es produïsquen malalties o malalties que, a juí del tribunal mèdic, justifiquen tornar-la a realitzar. L'exempció haurà de ser declarada pel tribunal, amb l'acreditació documental suficient prèvia, amb anterioritat a la realització de la prova.
  
Sisé exercici: tema de composició. Obligatori i eliminatori. Consistirà en el desenvolupament d'un tema d'actualitat i coneixement general relacionat amb els epígrafs del temari inclòs com a annex I a estes bases, triat pel tribunal, l'extensió del qual no podrà ser inferior a tres folis ni excedir de cinc, a una sola cara, i en un temps no superior a 1 hora i 30 minuts, a fi de valorar la lògica de l'exposició. Tal exercici, a elecció del tribunal, podrà ser llegit en sessió pública per l'aspirant.
  
Seté exercici. Desenvolupament del temari. Obligatori i eliminatori. Consistent a desenvolupar per escrit durant un temps màxim de dos hores, dos temes triats per l'aspirant de quatre extrets per sorteig d'entre els que componen el temari inclòs com a annex I d'estes bases. Tals temes seran llegits en sessió pública davant del tribunal, que podrà formular les preguntes o aclariments que sobre estos jutge oportunes. Es valorarà la claredat d'idees, la facilitat d'expressió i el coneixement sobre els temes exposats.
  
Huité exercici. Supòsit policial. Obligatori i eliminatori. Consistirà en la realització d'una prova pràctica, amb una duració mínima d'1 hora, que fixarà el tribunal abans de la realització de l'exercici, que versarà sobre planificació, redacció, desenvolupament i exposició escrita d'un supòsit policial sobre les activitats, funcions i servicis propis de l'ocupació a què s'opta. Es valorarà el desenvolupament i exposició de quantes actuacions i mesures policials han d'adoptar-se en matèria de distribució de personal, mitjans materials, seguretat ciutadana i viària, i actuacions complementàries, i altres que siguen necessàries per a la realització del supòsit.
  
Es podran acompanyar o fixar sobre pla, que aporte el tribunal, totes les dades gràfiques o representativess de les actuacions policials, o de distribució de mitjans, que servisquen per a una millor resolució.
  
8.2. Fase de concurs:
  
Els mèrits a valorar en la fase de concurs seran els següents:
  
1. Titulació acadèmica. Fins a un màxim de 15 punts. Es valoraran les titulacions acadèmiques acreditades pels concursants que siguen superiors a les que se'ls va exigir per a accedir a l'escala i categoria a què pertanguen, conforme a l'escala següent:
  
a) Grup A.
  
Doctor: 10 punts.
  
Llicenciat o equivalent: 8 punts.
  
b) Grup B.
  
Diplomat universitari o equivalent: 7 punts.
  
c) Diplomat en Criminologia: 7 punts.
  
No es valoraran com a mèrit aquelles titulacions que figuraren com a requisit per a la provisió del lloc de treball, ni aquelles que foren imprescindibles per a la consecució d'altres de nivell superior.
  
2. Grau personal. S'adjudicarà un màxim de 3 punts per la possessió d'un determinat grau personal consolidat dins de la carrera administrativa de la forma següent:
  
a) Per posseir un grau personal superior al nivell del lloc sol·licitat: 3 punts.
  
b) Per posseir un grau personal igual al nivell del lloc sol·licitat: 2 punts.
  
c) Per posseir un grau personal inferior al nivell del lloc sol·licitat: 1 punt.
  
3. Antiguitat. Fins a un màxim de 20 punts:
  
- Per cada any complet d'antiguitat en la mateixa escala i categoria de la policia local o superior: 1,50 punts.
  
- Per cada any complet d'antiguitat en la categoria inferior de la policia local: 1,25 punts.
  
- Per cada any complet d'antiguitat prestat en altres forces i cossos de seguretat: 0,50 punts per any complet, fins a un màxim de 10 punts.
  
- Per cada any complet d'antiguitat prestat en qualsevol administració pública: 0,25 punts per any complet, fins a un màxim de 10 punts.
  
4. Altres mèrits. Fins a un màxim de 15 punts.
  
- Coneixement del valencià acreditat amb certificat oficial de la Junta Qualificadora de Coneixements de Valencià:
  
Certificat de coneixements orals: 0,75 punts.
  
Certificat de grau elemental: 1,25 punts.
  
Certificat de grau mitjà: 2,50 punts.
  
Certificat de grau superior: 3,00 punts.
  
- Coneixement d'un o més idiomes acreditats documentalment, per mitjà de certificat expedit per facultat o escola oficial reconeguda: 3 punts per cada u.
  
- La superació dels distints cursos complets que conformen els estudis oficials de les distintes facultats o escoles oficials es valorarà a raó de 0,60 punts per curs complet.
  
5. Cursos organitzats per l'IVASP o organismes anàlegs. Fins a un màxim de 30 punts. La realització de cursos organitzats per l'IVASP o homologats per este, s'ajustarà al barem següent:
  
 Diploma Certificat Certif. aprof.
  
Nombre d'hores d'assisténcia d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de duració inferior a la mínima avantdita la puntuació d'estos vindrà donada per la suma del còmput d'hores i/o assistència d'estos. En el cas d'haver impartit hores com a professor en els cursos, es puntuaran amb el barem corresponent al certificat d'aprofitament, i sense superar per este concepte el màxim de 10 punts.
  
Els cursos organitzats i impartits per l'IVASP, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASP (10 d'abril de 1995) així com els realitzats pel Ministeri d'Interior, o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes ambdós expressament reconegudes per l'IVASP, es valoraran en tot cas amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no seran objecte de puntuació.
  
Els cursos de dispensa en un grau del requisit de titulació es puntuaran, si és el cas, com a cursos amb diploma d'assistència. No seran puntuables si ja es van tindre en compte a efectes de titulació acadèmica per a promoció interna.
  
6. Premis, distincions i condecoracions. Fins a un màxim de 10 punts.
  
- Per estar en possessió de la Placa Col·lectiva al Mèrit Policial de la Generalitat Valenciana, 1 punt.
  
- Per estar en possessió de la Placa Individual al Mèrit Policial de la Generalitat Valenciana, 3 punts.
  
- Per estar en possessió de la Medalla al Mèrit Policial de la Generalitat Valenciana, 2 punts.
  
- Per ser objecte de felicitació o menció individual pel director general de la conselleria competent en matèria de policia local, 1 punt per cada una d'elles.
  
- Per ser objecte de felicitació o menció col·lectiva pel director general de la conselleria competent en matèria de policia local, 0,25 punts per cada una d'elles.
  
- Per condecoracions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,50 punts per cada un d'ells. Si la condecoració és concedida a títol col·lectiu la puntuació serà de 0,25 punts per a cada un d'ells.
  
- Per premis, distincions, felicitacions o mencions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,25 punts per cada un d'ells.
  
7. Altres mèrits. Fins a un màxim de 4 punts. Es valoraran els coneixements en administració i gestió de recursos humans i informàtica, títols de socorrista aquàtic, primers auxilis, curs de submarinisme, arts marcials, defensa personal, felicitacions, així com els cursos inclosos en el Pla de Formació Contínua i altres degudament acreditats i no valorats en els anteriors apartats, tots ells lliurement apreciats pel tribunal qualificador, fins a un màxim de 0,25 punts per mèrit acreditat.
  
La intervenció com a ponent en conferències i seminaris relacionats amb l'activitat policial, i reconeguts per l'IVASP es valoraran fins a un màxim de 0,50 punts.
  
Les publicacions relacionades amb l'activitat policial es valoraran fins a un màxim de 0,75 punts per cada una d'elles.
  
8. Prova i entrevista personal. Es realitzarà davant del tribunal qualificador i es valorarà fins a un màxim de 10 punts amb el contingut i puntuació que s'assenyala:
  
- Coneixements del terme municipal, guia de carrers, servicis, institucions, organització i administració municipal i altres de particular interés per a la població local de l'ajuntament convocant, s'acreditaran per mitjà de la superació d'una prova objectiva consistent en un màxim de 50 i un mínim de 25 preguntes amb respostes alternatives. La valoració d'esta prova serà de 6 punts.
  
- Entrevista personal. Es valorarà i comprovarà l'aptitud, eficàcia, iniciativa i experiència professional del concursant en activitats anteriors, amb un màxim de 4 punts.
  
Únicament seran citats per a celebrar la prova i entrevista per mitjà de la convocatòria corresponent i amb la menció expressa de les puntuacions aconseguides aquells aspirants la puntuació dels quals, sumats els mèrits amb el màxim possible de l'entrevista, arribe com a mínim a 20 punts.
  
De conformitat amb el que establix l'article 5, apartat 4, del Decret 33/1999, del Govern Valencià, la màxima puntuació de la fase del concurs no excedirà del 40% de la puntuació total del concurs oposició. Així, la puntuació màxima que es podrà aconseguir en la fase de concurs en funció de la valoració de mèrits indicada anteriorment correspon a 29 punts, per la qual cosa serà necessari obtindre l'índex numèric proporcional a la puntuació de cada aspirant en funció del màxim prefixat per a la valoració de tots els mèrits establits.
  
Novena. Qualificació del concurs oposició
  
Es regirà pels apartats 9.3.1, 9.3.2 i 9.3.3. de la base novena de les generals i pels següents criteris que s'establixen a continuació:
  
- Els exercicis primer, segon i cinqué seran qualificats com apte o no apte.
  
· La qualificació d'apte en el primer dels exercicis -prova psicotècnica- haurà de superar-se per l'aspirant, en el cas dels factors aptitudinals, 4 dels 6 factors a mesurar, havent de superar en tots els casos el factor d'agilitat mental.
  
· En el segon dels exercicis la qualificació d'apte s'obtindrà per la superació, com a mínim, de dos de les tres proves d'aptitud física.
  
- L'exercici tercer es qualificarà de 0 a 10 punts, sent eliminats els aspirants que no aconseguisquen una puntuació mínima de 5 punts. En tot cas, s'establirà un procediment de penalització per a les respostes errònies, a determinar pel tribunal abans del començament de l'exercici.
  
- El quart dels exercicis -valencià- es qualificarà de 0 a 4 punts i no tindrà caràcter eliminatori.
  
- Els exercicis sisé, seté i huité es qualificaran de 0 a 10 punts, sent eliminats els aspirants que no aconsegusquen una puntuació mínima de 5 punts en cada un d'ells.
  
En cas d'empat entre els aspirants en la puntuació final del procés selectiu, este es dirimirà atenent els següents criteris d'aplicació successiva en cas de persistir l'empat:
  
1r) La major puntuació en la fase d'oposició.
  
2n) La major puntuació en l'exercici huité -supòsit policial- de la fase d'oposició.
  
3r) De persistir l'empat, caldrà ajustar-se a la data d'antiguitat en la categoria d'inspector del cos de la Policia Local de l'Ajuntament de Torrent, adjudicant-se el lloc al candidat de major antiguitat.
  
Deu. Publicitat de les qualificacions
  
El contingut d'esta base es regix pel que disposa la base deu de les generals.
  
Onze. Llista i proposta d'aprovats del tribunal
  
El nombre d'aspirants aprovats en el concurs oposició no podrà excedir el nombre de places convocades.
  
El tribunal formularà proposta a la corporació dels aspirants que, havent superat el procés selectiu, i amb la presentació prèvia de la documentació exigida en la base dotze de les generals seran nomenats com a funcionaris en pràctiques havent d'incorporar-se a l'Institut Valencià de Seguretat Pública per a seguir un curs de formació teoricopràctic de caràcter selectiu.
  
Quan algun o alguns dels aspirants aprovats renunciaren a continuar el procés de selecció, o siguen exclosos d'este per no tindre algun dels requisits exigits, no presentar la documentació, o per falsedat d'esta, o per no superar el curs selectiu, s'anul·laran les actuacions respecte d'estos i el tribunal podrà proposar la inclusió en la llista d'admesos del mateix nombre que el d'exclosos per les anteriors causes, els que s'incorporaran a la realització del curs selectiu en les mateixes condicions que les assenyalades en l'article 9 del Decret 88/2001, de 24 d'abril, del Govern Valencià, pel qual s'establixen les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana.
  
El curs selectiu es desenvoluparà de la forma en què determinen els articles 9 a 12 del Decret 88/2001, de 24 d'abril, del Govern Valencià.
  
Dotze. Presentació de documents
  
El contingut d'esta base es regix pel que disposa la base dotze de les generals.
  
Tretze. Nomenament i presa de possessió de funcionaris i prestació de jurament o promesa
  
Finalitzat el curs teoricopràctic, l'Institut Valencià de Seguretat Pública comunicarà a l'òrgan competent de la corporació local la relació dels aspirants que l'hagen superat, amb indicació de la qualificació obtinguda, als efectes del seu nomenament com a funcionaris de carrera. Igualment comunicarà la relació dels aspirants que no hagen superat el curs teoricopràctic.
  
Els nomenaments hauran d'efectuar-se en el termini màxim de 15 dies, comptats des de la comunicació de l'Institut Valencià de Seguretat Pública.
  
Catorze. Recursos
  
La present convocatòria i tots els actes administratius que es deriven d'ella i de l'actuació del tribunal podran ser impugnats, en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i en la Llei 29/1998, de 13 de juliol, Reguladora de la Jurisdicció Contenciosa Administrativa.
  
ANNEX I
  
Temari d'intendent
  
Dret constitucional
  
Tema 1. La Constitució Espanyola de 1978. Estructura. Principis fonamentals. Organització política de l'estat espanyol. Classe i forma d'estat. Reforma de la constitució.
  
Tema 2. La monarquia parlamentària. La Corona: funcions constitucionals del rei. Successió i regència. La ratificació. Les Corts Generals: les cambres. Composició, atribucions i funcionament. La funció legislativa. Relacions entre les Corts Generals i el govern.
  
Tema 3. El poder executiu. El govern. Composició. Funcions. La potestat reglamentària. El poder judicial. Estructura, organització i funcionament dels tribunals en el sistema espanyol.
  
Tema 4. Els drets i deures reconeguts en la constitució. Procediments de garantia i protecció. El Tribunal Constitucional i el Defensor del Poble. La suspensió dels drets i llibertats.
  
Tema 5. Els drets humans. Instruments de reconeixement i protecció dels drets humans. La funció policial en relació amb el respecte i assegurament dels drets humans.
  
Tema 6. L'organització territorial espanyola. Les comunitats autònomes. Els estatuts d'autonomia. Òrgans i competències.
  
Tema 7. Les administracions públiques en la constitució. L'administració pública estatal i autonòmica. Competències i autonomia. Relacions. El ciutadà i l'administració.
  
Tema 8. La hisenda pública i l'administració tributària. El ciutadà i l'administració tributària.
  
Tema 9. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les altres institucions que componen la Generalitat Valenciana. Competències. Administració de justícia.
  
Tema 10. La Unió Europea. Institucions de la Unió Europea. L'ordenament jurídic de la Unió Europea. La recepció, aplicació i control del dret comunitari europeu a Espanya.
  
Dret administratiu
  
Tema 11. El dret administratiu. Fonts. Normes no parlamentàries amb rang de llei. El reglament.
  
Tema 12. L'acte administratiu. Requisits dels actes administratius. El procediment administratiu. Principis. Drets i deures dels ciutadans. Fases del procediment. Actes presumptes. El concepte d'interessat.
  
Tema 13. La revisió administrativa dels actes administratius. Procediments i límits de la revisió. Els recursos administratius. La revisió jurisdiccional dels actes administratius. El recurs contenciós administratiu.
  
Tema 14. L'administració local. El municipi. Elements. Territori. Població. Competències i autonomia. Béns i servicis municipals.
  
Tema 15. El municipi. Òrgans unipersonals de govern. L'alcalde. Els tinents d'alcalde. Els regidors.
  
Tema 16. Òrgans col·legiats de govern. L'Ajuntament en Ple. La Comissió de Govern. Òrgans consultius i participatius. Les comissions informatives. Les juntes de districte.
  
Tema 17. La funció pública. El personal al servici de l'administració local. Concepte i classes. Organització de la funció pública local. Adquisició i pèrdua de la condició de funcionari.
  
Tema 18. La responsabilitat del personal al servici de les administracions públiques. Règim disciplinari i procediment sancionador dels funcionaris públics en general.
  
Policia administrativa. Bans i ordenances municipals.
  
Tema 19. La potestat reglamentària dels ajuntaments. Les ordenances municipals. Els bans d'Alcaldia. Concepte i classes. Infraccions. Potestat sancionadora. Procediment sancionador administratiu.
  
Tema 20. Les competències municipals en matèria de protecció del medi ambient. Protecció civil. Activitats molestes, insalubres, nocives i perilloses. Les llicències d'usos i activitats.
  
Tema 21. Normes d'utilització de les vies públiques. Revetles, guals, tendals, instal·lació de taules i cadires, i contenidors, grues i material de construcció: òrgan competent per a la seua autorització. Sancions. Venda ambulant. Modalitats de venda ambulant. Requisits.
  
Tema 22. Normes reguladores d'autotaxis i autoturismes. Documentació necessària d'estos vehicles, requisits, tarifes, competència. Focs artificials, classes d'artificis pirotècnics. Muntatge d'espectacles. Distància dels focs i protecció personal. Mendicitat. Regulació legal.
  
Tema 23. L'activitat urbanística. Requisits. Competències municipals en matèria d'escolarització.
  
Policia local
  
Tema 24. La seguretat ciutadana. Les forces i cossos de seguretat. Autoritats competents. La col·laboració i coordinació entre les forces i cossos de seguretat.
  
Tema 25. La policia local. Missions i objectius. Funcions. Policia administrativa i policia judicial.
  
Tema 26. El binomi policia local-ciutadà. Principis bàsics i normes d'actuació. Suports ètics.
  
Tema 27. Ordenament legislatiu de la policia local. Estructura orgànica i funcional. Règim estatutari. Drets i deures de les policies locals. Règim disciplinari dels funcionaris de policia local.
  
Tema 28. La Llei de Coordinació de Policia Local de la Comunitat Valenciana. La coordinació de les policies locals. Instruments de coordinació. Estructura i organització. Selecció, promoció i mobilitat de les policies locals de la Comunitat Valenciana.
  
Tema 29. L'Institut Valencià de Seguretat Pública. Regulació legal. Fins i funcions. La formació de les policies locals. Les diferents activitats de formació: cursos selectius bàsics, de capacitació i integració d'auxiliars de policia local. El registre de policies locals.
  
Dret penal
  
Tema 30. El Codi Penal. Concepte d'infracció penal: delicte i falta. Les persones responsables criminalment dels delictes i les faltes. Les circumstàncies que modifiquen la responsabilitat penal.
  
Tema 31. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.
  
Tema 32. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució.
  
Tema 33. L'omissió del deure de socors. Delictes contra la intimitat, el dret a la pròpia imatge i la inviolabilitat del domicili.
  
Tema 34. Delictes contra el patrimoni i l'orde socioeconòmic: furts, robatoris, extorsió, robatori i furt de vehicles.
  
Tema 35. Delictes contra l'administració pública: prevaricació i altres comportaments injustos; abandó de destí i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets.
  
Tema 36. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 37. Delictes sobre l'ordenació del territori, el patrimoni històric, els recursos naturals i el medi ambient, i la protecció de la flora i fauna.
  
Tema 38. Delictes contra la salut pública. Delictes contra la seguretat del trànsit. Infraccions a les disposicions sobre trànsit i seguretat viària constitutives de delicte.
  
Tema 39. Faltes contra les persones. Faltes contra el patrimoni. Faltes contra els interessos generals. Faltes contra l'orde públic.
  
Tema 40. Les penes. Classes i efectes. Penes privatives de llibertat. Penes privatives de drets. La pena de multa. Penes accessòries. La responsabilitat civil. El compliment de condemna en centres dependents dels municipis.
  
Dret processal
  
Tema 41. El procés penal. Concepte, objecte i característiques. Formes d'iniciació. Denúncia i querella. El dret de defensa. L'assistència d'advocat. El tractament de presos i detinguts. El procediment d'Habeas Corpus.
  
Tema 42. La policia judicial. La policia local com a policia judicial. Diligències d'investigació. La identificació. Entrades i registres en llocs tancats. Detenció i detenció il·legal.
  
Tema 43. Presó provisional i llibertat provisional. La fiança. Recursos contra les resolucions dels jutges d'instrucció o contra les dels tribunals superiors de justícia. Revisió. L'embargament.
  
Tema 44. L'atestat policial. Subjectes de l'atestat. L'instructor. L'objecte de l'atestat. Altres diligències policials.
  
Trànsit i circulació
  
Tema 45. La Llei de Bases sobre Trànsit, Circulació de Vehicles de Motor i Seguretat Viària. Text articulat de la Llei sobre Trànsit, Circulació de Vehicles de Motor i Seguretat Viària. Les competències en matèria de trànsit i seguretat viària.
  
Tema 46. Usuaris i conductors. Obres i activitats prohibides en matèria de trànsit i seguretat viària. Normes de circulació de vehicles. Altres normes de circulació. Senyalització.
  
Tema 47. Autoritzacions administratives per a conduir. Autoritzacions relatives a vehicles. Anul·lació, revocació i intervenció d'autoritzacions.
  
Tema 48. Infraccions i sancions. Mesures cautelars. La responsabilitat derivada de les anteriors infraccions. Procediment sancionador. Recursos. Execució de les sancions.
  
Tema 49. Matriculació de vehicles. Reforma en els vehicles. Ciclomotors. Vehicles especials. Vehicles històrics. Dispositius de limitació de velocitat. Inspecció tècnica de vehicles. Responsabilitat civil i l'assegurança obligatòria en els vehicles de motor.
  
Tema 50. El transport. Servici públic de viatgers i servici públic de mercaderies o mixtos. El servici privat. Mercaderies perilloses. Condicions tècniques de transport i altres requisits principals. Reglament Nacional de Servicis Urbans i Interurbans de Transport d'Automòbils Lleugers. El transport escolar.
  
Tema 51. Els accidents de trànsit: concepte i consideracions prèvies. Les seues causes. Classes i fases.
  
Tema 52. Alcoholèmia. Concepte d'alcoholèmia. Taxa d'alcoholèmia. Efectes generals de les diferents taxes d'alcoholèmia. Normes per a la realització de la prova d'alcoholèmia. Alcoholímetres: descripció general i forma d'actuar.
  
Tema 53. Persones obligades a sotmetre's a la prova de detecció. Infracció a la Llei de Seguretat Viària, que comporta l'obligació de la prova.
  
Psicologia
  
Tema 54. El comandament. Concepte. Funcions. L'exercici del comandament.
  
Tema 55. Estils de comandament. Metodologia de comandament. L'eficàcia del comandament.
  
Tema 56. La presa de decisions. Tipologies. El procés de presa de decisions. Factors que influïxen en la presa de decisions. Decisions en grup. Poder i autoritat.
  
Tema 57. Tècniques de direcció. El factor temps. Selecció de tasques. Utilització de mitjans. Principis de disciplina efectiva. Conflictes.
  
Tema 58. Relació comandament-subordinat. La motivació. Les necessitats de l'individu. Teories de la motivació centrades en el procés. Les conseqüències i objectius de la motivació.
  
Tema 59. Concepte i procés de la comunicació. Elements de la comunicació. La comunicació no verbal. Xarxes de comunicació. Fluxos de comunicació. Problemes i barreres de la comunicació. El rumor.
  
Tema 60. La comunicació. Aspectes metodològics. Comunicació amb superiors. Maneig de situacions difícils. Comunicació amb subordinats.
  
Tema 61. La policia, les seues funcions i context. Policia i societat. Percepcions mútues. Expectatives socials sobre la policia. Funcions policials. La policia com a servici públic. El model policial. El perfil del policia. La formació policial.
  
Tema 62. L'acció en el context social. Noves funcions policials i comunitaris. La relació de la policia amb els col·lectius socials. Requisits per a aconseguir els objectius.
  
Sociologia
  
Tema 63. Comportaments col·lectius. Concepte i classificació. Tipologia de les masses. Causes de la producció dels comportaments col·lectius. La intervenció en els comportaments col·lectius. El comportament en els desastres. Conductes en les distintes fases d'una catàstrofe. Efectes i conseqüències dels desastres en les persones. El pànic. Reacció davant d'una situació de desastre.
  
Tema 64. Els grups socials. Grup de pertinença i de referència. Els grups davant de la frustració. Característiques del grup. Tècniques de grup.
  
Tema 65. El procés de socialització. Disposició a assumir un paper. Trets de personalitat en la dinàmica de grups. Recomanacions. Lideratge. El paper del líder, factors i funcions.
  
Tema 66. Minories ètniques i culturals. Racisme i xenofòbia. Marginació. Situació de les minories ètniques a Europa. Recomanacions del Parlament Europeu. L'actitud policial davant de les minories ètniques.
  
Bases específiques reguladores de la convocatòria de proves selectives per a la cobertura de cinc places de l'escala bàsica de la policia local, categoria agent, incloses en l'oferta publica d'ocupació de 2003.
  
La convocatòria es regularà per les presentes bases específiques i per les generals publicades en el Butlletí Oficial de la Província de València número 137 d'11 de juny de 2003 i Diari Oficial de la Generalitat Valenciana número 4.526 de 20 de juny de 2003.
  
Primera. Objecte de la convocatòria
  
1.1 Denominació de la plaça: agent.
  
1.2. Grup: C.
  
1.3. Naturalesa: funcionari de carrera.
  
1.4. Escala: administració especial.
  
1.5. Subescala: servicis especials.
  
1.6. Classe: policia local.
  
1.7. Nombre de places: cinc a les que s'agregaran les vacants que s'hagueren produït fins a la celebració de les proves.
  
1.8. Codis de plantilla: 321C0277, 321C0278, 321C0279, 321C0280 i 321C0281.
  
1.9. Torn lliure: quatre a les que s'agregaran les vacants que s'hagueren produït fins a la celebració de les proves i, si és el cas, la del torn de mobilitat si queda deserta.
  
1.10. Torn de mobilitat: una.
  
Segona. Sistema selectiu
  
2.1. Per a les places reservades al torn lliure el sistema selectiu serà el d'oposició i superació de curs selectiu en l'Institut Valencià de Seguretat Pública, de contingut teoricopràctic.
  
2.2. Per a la plaça reservada al torn de mobilitat el sistema selectiu serà el de concurs, amb la superació prèvia de la prova psicotècnica i reconeixement mèdic.
  
Tercera. Requisits dels aspirants
  
3.1. Per als aspirants a les places reservades al torn lliure:
  
a) Tindre la nacionalitat espanyola.
  
b) Estar en possessió del títol de Batxiller Superior o equivalent o complides les condicions per a obtindre'l en la data en què finalitze el termini de presentació d'instàncies. A estos efectes es considerarà com a equivalent haver superat les proves d'accés a la universitat per a majors de 25 anys.
  
c) No patir cap malaltia ni defecte físic que impedisca l'exercici de les funcions, d'acord amb els quadres d'exclusions mèdiques establides en l'Orde de 22 de desembre de 1997 de la Conselleria de Presidència (DOGV núm. 3.175 de 03.02.1998), i tindre una estatura mínima d'1,65 metres els hòmens i 1,60 metres les dones.
  
d) Tindre complits els 18 anys, sense excedir l'edat de 30. Només als efectes de l'edat màxima, es compensarà el límit amb els servicis prestats anteriorment a l'administració local com a policia local o auxiliar de policia local.
  
e) No haver sigut separat, per mitjà d'expedient disciplinari, del servici de l'estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.
  
f) Estar en possessió dels permisos que habiliten per a la conducció de vehicles de les classes B i que permeta la conducció de motocicletes de potència que no sobrepassen els 25 KW o una relació potència/pes no superior a 0,16 KW/Kg.
  
3.2. Per als aspirants a la plaça reservada al torn de mobilitat:
  
a) Ser funcionari de carrera de la categoria que es convoca, integrada en la subescala de servicis especials, classe policia local i els seus auxiliars, de qualsevol dels municipis de la Comunitat Valenciana.
  
b) Haver romàs, almenys dos anys com a funcionari de carrera en el lloc de treball des del qual es concursa.
  
c) No faltar menys de cinc anys per a passar a la situació de segona activitat.
  
d) No patir cap malaltia ni defecte físic que li impedisca el normal exercici de les funcions pròpies de la seua escala i categoria, d'acord amb el barem d'exclusions mèdiques establides en l'Orde de 22 de desembre de 1997 de la Conselleria de Presidència (DOGV núm. 3.175 de 03.02.1998).
  
e) No trobar-se suspés, ni inhabilitat en ferm, per a l'exercici de funcions públiques. De produir-se la suspensió o la inhabilitació amb posterioritat a la resolució del concurs de mobilitat, per un procediment iniciat amb anterioritat a la data de convocatòria del concurs, s'entendran anul·lades totes les actuacions respecte de tal aspirant.
  
f) Estar en possessió dels permisos que habiliten per a la conducció de vehicles automòbils i motocicletes destinats al servici d'urgència o emergències.
  
Quarta. Presentació de sol·licituds i drets d'examen
  
4.1. Lloc, termini, forma i òrgan a què es dirigixen: el contingut d'esta base es regix pel que disposa la base quarta de les generals.
  
Junt amb la sol·licitud, els aspirants a les places del torn lliure aportaran un certificat mèdic oficial en què es faça constar expressament la seua capacitat per a concórrer a les proves físiques exigides per a l'accés a la categoria d'agent, així com que no es troben impedits o incapacitats per a l'accés a la funció pública.
  
Igualment, els aspirants pel torn de mobilitat presentaran, junt amb la instància, en sobre tancat, la documentació acreditativa dels mèrits a valorar en la fase de concurs. La totalitat dels mèrits al·legats, i qualssevol altres dades que s'aporten, hauran d'estar referits a la data d'acabament del termini de presentació d'instàncies.
  
4.2. Drets d'examen: 50 euros.
  
Cinquena. Admissió d'aspirants
  
El contingut d'esta base es regix pel que disposa la base cinquena de les generals.
  
Sexta. Tribunal qualificador
  
6.1. Composició:
  
President: l'alcalde president de l'Ajuntament o regidor en qui delegue.
  
Secretari: el de la corporació o funcionari en qui delegue que actuarà amb veu però sense vot.
  
Vocals:
  
- Un representant designat per la direcció general de la Generalitat Valenciana competent en matèria de policia local.
  
- Un representant designat per la direcció general de la Generalitat Valenciana competent en matèria d'administració local.
  
- El cap del cos de la policia local de la corporació convocant o, si no n'hi ha, un funcionari de la corporació d'igual o superior categoria, preferentment pertanyent al cos de la policia local.
  
- Un tècnic o expert designat per l'Alcaldia.
  
- Dos representants dels treballadors designats per la Junta de Personal de l'Ajuntament.
  
La composició del tribunal inclourà la dels respectius suplents.
  
6.2. Així mateix podrà assistir un representant de cada un dels grups polítics de l'Ajuntament, que actuaran amb veu i sense vot.
  
També podran assistir, amb veu però sense vot, un representant de cada una de les seccions sindicals.
  
6.3. Podran nomenar-se assessors del tribunal per a les proves psicotècniques, mèdiques, d'aptitud física i de valencià. el seu nomenament es farà públic junt amb el del tribunal.
  
Setena. Començament i desenvolupament de les proves
  
El contingut d'esta base es regix pel que disposa la base setena de les generals, a excepció de l'apartat 7.8.
  
En qualsevol moment del procés d'adjudicació de les places podrà demanar-se formalment als aspirants a les places del torn de mobilitat, els aclariments o, si és el cas, la documentació addicional que s'estime necessària per a la comprovació dels mèrits, requisits i dades al·legades, així com aquells altres que es consideren necessaris per a la seua correcta valoració.
  
Huitena. Sistema selectiu
  
8.1. Torn lliure. Oposició:
  
Els exercicis de la fase d'oposició seran els següents:
  
Primer exercici: mesurament d'estatura. Obligatori i eliminatori.
  
Segon exercici: prova psicotècnica. Obligatori i eliminatori. Consistirà a superar els exercicis o proves psicotècniques aptitudinals i de personalitat determinats reglamentàriament. Si es considera necessari es procedirà a la realització d'una entrevista personal a tots o alguns dels aspirants. Per al plantejament i correcció de la prova test, així com per a la realització de les entrevistes, si és el cas, el tribunal estarà necessàriament assistit per almenys un llicenciat en Medicina i un altre en Psicologia, que aplicaran el reconeixement psicotècnic d'acord amb el que establix l'Orde de 5 de desembre de 1994 de la Conselleria d'Administració Pública (DOGV núm. 2.413 de 23.12.1994).
  
La superació de les dites proves als municipis de la Comunitat Valenciana, expressament homologades per l'Institut Valencià de Seguretat Pública, tindrà una validesa d'un any des de la seua realització, i eximirà durant este període l'aspirant de tornar a realitzar-les. L'exempció haurà de ser declarada pel tribunal, amb l'acreditació documental suficient prèvia, amb anterioritat a la realització de la prova, podent únicament declarar-se l'exempció per la realització de la dita prova de contingut idèntic a la de la plaça a què aspiren.
  
Tercer exercici: proves d'aptitud física. Obligatori i eliminatori. Consistirà a superar proves d'aptitud física que posen de manifest la capacitat per a l'exercici del lloc de treball, el contingut i marques mínimes de les quals seran les següents:
  
1.1 Enfilada de corda amb presa de peus: hòmens: 4 metres; dones: 3 metres.
  
1.2 Salt de longitud amb carrera; hòmens: 4 metres; dones: 3,80 metres.
  
1.3 Salt d'altura: hòmens: 1,10 metres; dones: 1 metre.
  
1.4 Carrera de velocitat de 60 metres: hòmens: 10 segons; dones: 12 segons.
  
1.5 Carrera de resistència de 1000 metres: hòmens: 4 minuts; dones: 4 minuts i 10 segons.
  
Quart exercici: qüestionari. Obligatori i eliminatori. Consistirà a contestar correctament per escrit, un qüestionari d'un mínim de 50 preguntes i un màxim de 75 preguntes, amb quatre respostes alternatives, una d'elles certa, en un temps màxim d'1 hora i 30 minuts, sobre els temes relacionats en els grups I a IV, ambdós inclusivament, del temari inclòs com a annex I a estes bases. Per a la correcció d'esta prova es tindran en compte, en tot cas, les respostes errònies.
  
Cinqué exercici: coneixement de valencià. Obligatori i no eliminatori. Consistirà en la traducció del valencià al castellà i viceversa, d'un text proposat pel tribunal, en un temps a determinar per este.
  
Sisé exercici. reconeixement mèdic. Obligatori i eliminatori. Consistirà a superar un reconeixement mèdic, d'acord amb el quadro d'exclusions mèdiques que es determinen en l'Orde de 22 de desembre de 1997 de la Conselleria de Presidència (DOGV núm. 3.175 de 03.02.1998). La superació d'esta prova, homologada expressament per l'IVASP, tindrà una validesa d'un any des de la seua realització quedant exempts de realitzar-la aquells que, en tal període, l'hagen superada, sempre que no es produïsquen malalties o malalties que, a juí del tribunal mèdic, justifiquen tornar-la a passar. L'exempció haurà de ser declarada pel tribunal, amb l'acreditació documental suficient prèvia, amb anterioritat a la realització de la prova.
  
Seté exercici. desenvolupament del temari. Obligatori i eliminatori. Consistent a desenvolupar per escrit durant un temps màxim d'una hora i 30 minuts i mínim d'una hora, dos temes triats per l'aspirant de quatre extrets per sorteig, dels grups I a IV, dels que componen el temari inclòs com a annex I d'estes bases. Tals temes seran llegits en sessió pública davant del tribunal, que podrà formular les preguntes o aclariments que sobre estoss jutge oportunes. Es valorarà la claredat d'idees i el coneixement sobre els temes exposats.
  
Huité exercici. Coneixements del grup V del temari. Obligatori i no eliminatori. Consistirà en l'exposició per escrit d'un tema dels que componen el grup cinqué en un temps màxim d'1 hora i mínim de 45 minuts, valorant-se els coneixements exposats, la claredat en l'exposició, neteja, redacció i ortografia, que, en tot cas, seran llegits per l'aspirant en sessió pública davant del tribunal. L'exposició escrita del tema podrà substituir-se per la realització d'una prova de preguntes amb respostes alternatives.
  
8.2. Torn de mobilitat. Reconeixements mèdic i psicotècnic:
  
- Prova psicotècnica. Obligatori i eliminatori. Consistirà a superar els exercicis o proves psicotècniques aptitudinals i de personalitat determinats reglamentàriament. Si es considera necessari es procedirà a la realització d'una entrevista personal a tots o alguns dels aspirants. Per al plantejament i correcció de la prova test, així com per a la realització de les entrevistes, si és el cas, el tribunal estarà necessàriament assistit per almenys un llicenciat en Medicina i un altre en Psicologia, que aplicaran el reconeixement psicotècnic d'acord amb el que establix l'Orde de 5 de desembre de 1994 de la Conselleria d'Administració Pública (DOGV núm. 2.413 de 23.12.1994).
  
La superació de les dites proves als municipis de la Comunitat Valenciana, expressament homologades per l'Institut Valencià de Seguretat Pública, tindrà una validesa d'un any des de la seua realització, i eximirà durant este període l'aspirant de tornar a realitzar-les. L'exempció haurà de ser declarada pel tribunal, amb l'acreditació documental suficient prèvia, amb anterioritat a la realització de la prova, podent únicament declarar-se l'exempció per la realització de la dita prova corresponent a plaça de la mateixa categoria a què aspiren.
  
- Reconeixement mèdic. Obligatori i eliminatori. Consistirà a superar un reconeixement mèdic, d'acord amb el quadro d'exclusions mèdiques que es determinen en l'Orde de 22 de desembre de 1997 de la Conselleria de Presidència (DOGV núm. 3.175 de 03.02.1998). La superació d'esta prova, homologada expressament per l'IVASP, tindrà una validesa d'un any des de la seua realització quedant exempts de realitzar-la aquells que, en tal període, l'hagen superada, sempre que no es produïsquen malalties o malalties que, a juí del tribunal mèdic, justifiquen tornar-la a passar. L'exempció haurà de ser declarada pel tribunal, amb l'acreditació documental suficient prèvia, amb anterioritat a la realització de la prova.
  
- Fase de concurs. Els mèrits a valorar seran els següents:
  
1. Titulació acadèmica. Fins a un màxim de 15 punts. Es valoraran les titulacions acadèmiques acreditades pels concursants que siguen superiors a les que se'ls va exigir per a accedir a l'escala i categoria a què pertanguen, conforme a l'escala següent:
  
a) Grup A.
  
Doctor: 10 punts.
  
Llicenciat o equivalent: 8 punts.
  
b) Grup B.
  
Diplomat universitari o equivalent: 7 punts.
  
c) Diplomat en Criminologia: 7 punts.
  
d) Grup C. Batxillerat, Formació Professional de segon grau: 5 punts.
  
e) Superació de les proves d'accés a la universitat per a majors de 25 anys: 5 punts.
  
No es valoraran com a mèrit aquelles titulacions que figuraren com a requisit per a la provisió del lloc de treball, ni aquelles que foren imprescindibles per a la consecució d'altres de nivell superior. En la puntuació d'accés a la universitat només es computarà una d'elles. La possessió del títol de Batxillerat o Formació Professional de segon grau, exclourà la valoració de les proves d'accés a la universitat per a majors de 25 anys.
  
2. Grau personal. S'adjudicarà un màxim de 3 punts per la possessió d'un determinat grau personal consolidat dins de la carrera administrativa de la forma següent:
  
a) Per posseir un grau personal superior al nivell del lloc sol·licitat: 3 punts.
  
b) Per posseir un grau personal igual al nivell del lloc sol·licitat: 2 punts.
  
c) Per posseir un grau personal inferior al nivell del lloc sol·licitat: 1 punt.
  
3. Antiguitat. Fins a un màxim de 20 punts:
  
- Per cada any complet d'antiguitat en la mateixa escala i categoria de la policia local o superior: 1,50 punts.
  
- Per cada any complet d'antiguitat en la categoria inferior de la policia local: 1,25 punts.
  
- Per cada any complet d'antiguitat prestat en altres forces i cossos de seguretat: 0,50 punts per any complet, fins a un màxim de 10 punts.
  
- Per cada any complet d'antiguitat prestat en qualsevol administració pública: 0,25 punts per any complet, fins a un màxim de 10 punts.
  
4. Altres mèrits. Fins a un màxim de 15 punts.
  
- Coneixement del valencià acreditat amb certificat oficial de la Junta Qualificadora de Coneixements de Valencià:
  
Certificat de coneixements orals: 0,75 punts.
  
Certificat de grau elemental: 1,25 punts.
  
Certificat de grau mitjà: 2,50 punts.
  
Certificat de grau superior: 3,00 punts.
  
- Coneixement d'un o més idiomes acreditats documentalment, per mitjà de certificat expedit per facultat o escola oficial reconeguda: 3 punts per cada u.
  
- La superació dels distints cursos complets que conformen els estudis oficials de les distintes facultats o escoles oficials es valorarà a raó de 0,60 punts per curs complet.
  
5. Cursos organitzats per l'IVASP o organismes anàlegs. Fins a un màxim de 30 punts. Per realització de cursos organitzats per l'IVASP o homologats per este, s'ajustarà al barem següent:
  
 Diploma Certificat Certif. aprof.
  
Nombre d'hores d'assisténcia d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
Quan es tracte de cursos de duració inferior a la mínima avantdita la puntuació d'estos vindrà donada per la suma del còmput d'hores i/o assistència d'estos. En el cas d'haver impartit hores com a professor en els cursos, es puntuaran amb el barem corresponent al certificat d'aprofitament, i sense superar per este concepte el màxim de 10 punts.
  
Els cursos organitzats i impartits per l'IVASP, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASP (10 d'abril de 1995) així com els realitzats pel Ministeri d'Interior, o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes ambdós expressament reconegudes per l'IVASP, es valoraran en tot cas amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no seran objecte de puntuació.
  
Els cursos de dispensa en un grau del requisit de titulació es puntuaran, si és el cas, com a cursos amb diploma d'assistència. No seran puntuables si ja es van tindre en compte a efectes de titulació acadèmica per a promoció interna.
  
6. Premis, distincions i condecoracions. Fins a un màxim de 10 punts.
  
- Per estar en possessió de la Placa Col·lectiva al Mèrit Policial de la Generalitat Valenciana, 1 punt.
  
- Per estar en possessió de la Placa Individual al Mèrit Policial de la Generalitat Valenciana, 3 punts.
  
- Per estar en possessió de la Medalla al Mèrit Policial de la Generalitat Valenciana, 2 punts.
  
- Per ser objecte de felicitació o menció individual pel director general de la conselleria competent en matèria de policia local, 1 punt per cada una d'elles.
  
- Per ser objecte de felicitació o menció col·lectiva pel director general de la conselleria competent en matèria de policia local, 0,25 punts per cada una d'elles.
  
- Per condecoracions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,50 punts per cada un d'ells. Si la condecoració és concedida a títol col·lectiu la puntuació serà de 0,25 punts per a cada un d'ells.
  
- Per premis, distincions, felicitacions o mencions concedides per altres administracions públiques com a reconeixement a la lloable, extraordinària i meritòria actuació policial a títol individual, 0,25 punts per cada un d'ells.
  
7. Altres mèrits. Fins a un màxim de 4 punts. Es valoraran els coneixements en administració i gestió de recursos humans i informàtica, títols de socorrista aquàtic, primers auxilis, curs de submarinisme, arts marcials, defensa personal, felicitacions, així com els cursos inclosos en el Pla de Formació Contínua i altres degudament acreditats i no valorats en els anteriors apartats, tots ells lliurement apreciats pel tribunal qualificador, fins a un màxim de 0,25 punts per mèrit acreditat.
  
La intervenció com a ponent en conferències i seminaris relacionats amb l'activitat policial, i reconeguts per l'IVASP es valoraran fins a un màxim de 0,50 punts.
  
Les publicacions relacionades amb l'activitat policial es valoraran fins a un màxim de 0,75 punts per cada una d'elles.
  
8. Prova i entrevista personal. Es realitzarà davant del tribunal qualificador i es valorarà fins a un màxim de 10 punts amb el contingut i puntuació que s'assenyala:
  
- Coneixements del terme municipal, guia de carrers, servicis, institucions, organització i administració municipal i altres de particular interés per a la població local de l'ajuntament convocant, s'acreditaran per mitjà de la superació d'una prova objectiva consistent en un màxim de 50 i un mínim de 25 preguntes amb respostes alternatives. La valoració d'esta prova serà de 6 punts.
  
- Entrevista personal. Es valorarà i comprovarà l'aptitud, eficàcia, iniciativa i experiència professional del concursant en activitats anteriors, amb un màxim de 4 punts.
  
Únicament seran citats per a celebrar la prova i entrevista, per mitjà de la convocatòria corresponent i amb la menció expressa de les puntuacions aconseguides, aquells aspirants la puntuació dels quals, sumats els mèrits amb el màxim possible de l'entrevista, arribe com a mínim a 20 punts.
  
Novena. Qualificació dels exercicis.
  
9.1. Torn lliure.
  
- Els exercicis primer, segon, tercer i sisé seran qualificats com apte o no apte.
  
Per a la qualificació d'apte en el segon dels exercicis -prova psicotècnica- haurà de superar-se per l'aspirant, en el cas dels factors aptitudinals, 4 dels 6 factors a mesurar, havent de superar en tots els casos el factor d'agilitat mental.
  
En el tercer dels exercicis la qualificació d'apte s'obtindrà per la superació, com a mínim de quatre de les proves d'aptitud física.
  
- El quart dels exercicis es qualificarà de 0 a 10 punts, havent d'obtindre's una qualificació de 5 punts per a superar-lo. En tot cas, s'establirà un procediment de penalització per a les respostes errònies, a determinar pel tribunal abans del començament de l'exercici.
  
- El cinqué dels exercicis -valencià- es qualificarà de 0 a 4 punts i no tindrà caràcter eliminatori.
  
- El seté exercici -desenvolupament del temari- es qualificarà de 0 a 10 punts i la seua valoració s'efectuarà per mitjà de l'obtenció de la mitjana aritmètica de cada un dels membres del tribunal de selecció, havent de rebutjar-se a estos efectes totes les puntuacions màximes i mínimes quan entre elles existisca una diferència de 4 punts o més, servint si és el cas, com a punt de referència la puntuació màxima obtinguda.
  
- La qualificació del huité exercici serà de 0 a 5 punts i no tindrà caràcter eliminatori.
  
Quan es tracte d'exposició per escrit la valoració s'efectuarà d'acord amb el mateix criteri establit per a l'exercici seté, havent de rebutjar-se en tot cas les puntuacions màximes i mínimes quan entre elles existisca una diferència de 2 punts o més.
  
En cas d'empat entre els aspirants en la puntuació final del procés selectiu, este es dirimirà atenent els següents criteris d'aplicació successiva en cas de persistir l'empat:
  
1r) La major puntuació en el sèptim dels exercicis.
  
2n) La major puntuació en el quart dels exercicis.
  
3r) De persistir l'empat, caldrà ajustar-se al mateix orde alfabètic resultant del sorteig públic previ realitzat per a determinar l'orde d'actuació dels aspirants en aquells exercicis que, per les seues característiques, no hagueren pogut ser realitzats per tots els aspirants de forma simultània.
  
9.2. Torn de mobilitat.
  
Els reconeixements psicotècnic i mèdic tindran caràcter eliminatori i seran qualificats com a aptes o no aptes.
  
Per a la qualificació d'apte en la prova psicotècnica haurà de superar-se per l'aspirant, en el cas dels factors aptitudinals, 4 dels 6 factors a mesurar, havent de superar en tots els casos el factor d'agilitat mental.
  
L'orde de prioritat per a l'adjudicació de places convocades vindrà donat per la major puntuació total obtinguda, a la vista dels mèrits al·legats. En cas d'igualtat, es resoldrà en atenció a la major puntuació obtinguda en l'apartat de valoració de la formació, i de persistir, caldrà ajustar-se a la data d'ingrés en els cossos de policia local de la Comunitat Valenciana, adjudicant-se el lloc al sol·licitant de major antiguitat.
  
Deu. Publicitat de les qualificacions
  
El contingut d'esta base es regix pel que disposa la base deu de les generals.
  
Onze. Llista i proposta d'aprovats del tribunal
  
El nombre d'aspirants aprovats en el procés selectiu no podrà excedir el nombre de places convocades, a les que s'agregaran les vacants que s'hagueren produït en la plantilla de la mateixa categoria fins al moment de la seua celebració, i que seran cobertes pels aspirants que accedisquen pel torn lliure.
  
Els tribunals formularan proposta a la corporació dels aspirants que, havent superat el procés selectiu, i amb la presentació prèvia de la documentació exigida en la base dotze de les generals, hauran de ser nomenats com a funcionaris en pràctiques havent d'incorporar-se a l'Institut Valencià de Seguretat Pública, per a seguir un curs de formació teoricopràctic de caràcter selectiu.
  
Quan algun o alguns dels aspirants aprovats renunciaren a continuar el procés de selecció, o siguen exclosos d'este per no tindre algun dels requisits exigits, no presentar la documentació, o per falsedat d'esta, o per no superar el curs selectiu, s'anul·laran les actuacions respecte d'estos i el tribunal podrà proposar la inclusió en la llista d'admesos del mateix nombre que el d'exclosos per les anteriors causes, els que s'incorporaran a la realització del curs selectiu en les mateixes condicions que les assenyalades en l'article 9 del Decret 88/2001, de 24 d'abril, del Govern Valencià, pel qual s'establixen les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana.
  
El curs selectiu es desenvoluparà de la forma en què determinen els articles 9 a 12 del Decret 88/2001, de 24 d'abril, del Govern Valencià.
  
Dotze. Presentació de documents
  
El contingut d'esta base es regix pel que disposa la base dotze de les generals.
  
Tretze. Nomenament i presa de possessió de funcionaris i prestació de jurament o promesa
  
Finalitzat el curs teoricopràctic, l'Institut Valencià de Seguretat Pública comunicarà a l'òrgan competent de la corporació local la relació dels aspirants que l'hagen superat, amb indicació de la qualificació obtinguda, als efectes del seu nomenament com a funcionari de carrera. Igualment comunicarà la relació dels aspirants que no hagen superat el curs teoricopràctic.
  
Els nomenaments hauran d'efectuar-se en el termini màxim de 15 dies, comptats des de la comunicació de l'Institut Valencià de Seguretat Pública.
  
El nomenament dels aspirants aprovats pel torn de mobilitat i el correlatiu cessament en l'anterior corporació s'ajustarà al que disposen els articles 23 i 24 del Decret 88/2001, de 24 d'abril, del Govern Valencià.
  
Catorze. Recursos
  
La present convocatòria i tots els actes administratius que es deriven d'ella i de l'actuació del tribunal podran ser impugnats, en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i en la Llei 29/1998, de 13 de juliol, Reguladora de la Jurisdicció Contenciosa Administrativa.
  
ANNEX I
  
Temari d'agent de policia
  
Grup I. Dret constitucional i administratiu.
  
Tema 1. La Constitució espanyola de 1978. Estructura, contingut i principis bàsics. Reforma de la Constitució.
  
Tema 2. Organització política de l'estat espanyol. Classe i forma d'estat. Organització territorial de l'estat. La Corona, funcions constitucionals del rei. Successió i regència. La ratificació.
  
Tema 3. Les Corts Generals: les cambres. Composició, atribucions i funcionament. La funció legislativa. El poder executiu: El govern. Relacions entre el govern i les Corts Generals. El poder judicial. Estructura, organització i funcionament dels tribunals en el sistema espanyol.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.
  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.
  
Tema 7. L'administració pública. La hisenda pública i administració tributària. El ciutadà i l'administració.
  
Tema 8. El dret administratiu. Fonts. Normes no parlamentàries amb rang de llei. El Reglament.
  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.
  
Tema 10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.
  
Grup II. Règim local i policia.
  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 12. Òrgans col·legiats del govern. L'Ajuntament en Ple. La Comissió de Govern. Òrgans consultius i participatius: les comissions informatives. Les juntes de districte.
  
Tema 13. La funció pública en general i els funcionaris de les entitats locals. Organització de la funció pública local. El personal al servici de les administracions locals: concepte i classes. Drets i deures de les policies locals. Adquisició i pèrdua de la condició de funcionari.
  
Tema 14. Responsabilitat dels funcionaris públics. Reglament de Règim Disciplinari. Incoació i tramitació d'expedients.
  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.
  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.
  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.
  
Tema 18. El binomi policia local-ciutadà. Principis bàsics i normes d'actuació. Suports ètics. Règim disciplinari dels funcionaris de policia local.
  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari.
  
Tema 20. L'Institut Valencià de Seguretat Pública. Regulació Legal. Fins i funcions. La formació de les policies locals de la Comunitat Valenciana. El Registre de Policies Locals. Sistema retributiu de les policies locals de la Comunitat Valenciana. Premis i distincions.
  
Grup III. Dret penal, policia administrativa i sociologia
  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.
  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de trànsit i seguretat constitutives de delicte.
  
Tema 24. Delictes contra el patrimoni i l'orde socioeconòmic; furts, robatoris, extorsió, robatori i furt de vehicles.
  
Tema 25. Delictes contra l'administració pública: prevaricació i altres comportaments injustos; abandó de destí i l'omissió del deure perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i registre en lloc tancat.
  
Tema 27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.
  
Tema 28. Policia administrativa. Protecció civil. Medi ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.
  
Tema 29. Els grups socials. Formació dels grups socials. Les masses i la seua tipologia. El procés de socialització.
  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastres.
  
Grup IV. Policia de trànsit i circulació
  
Tema 31. El trànsit i la seguretat viària: concepte i objectius. L'home com a element de seguretat viària. Els conductors. Els vianants. El vehicle. Les vies.
  
Tema 32. La normativa sobre trànsit circulació de vehicles de motor i seguretat viària: la llei de bases i el seu text articulat. Tipificació de les principals infraccions. Infraccions de trànsit que constituïxen delicte. El Codi de Circulació i els seus preceptes encara vigents.
  
Tema 33. El Reglament General de Circulació. Estructura. Principals normes de circulació.
  
Tema 34. El Reglament General de Conductors. Normes generals. Classes dels permisos de conduir i els seus requisits. Validesa. Equivalències.
  
Tema 35. Reglament General de Vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.
  
Tema 36. Reglament del procediment Sancionador en matèria de trànsit. Fases del procediment i contingut. Mesures cautelars: immobilització de vehicles. Retirada de vehicles de la via.
  
Tema 37. El transport. Classes de transport. Servici públic de viatgers i servici públic de mercaderies o mixt. El servici privat. Transport escolar i de menors. Transport de mercaderies perilloses.
  
Tema 38. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.
  
Tema 39. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.
  
Tema 40. Òrgans competents en matèria de trànsit i seguretat viària. El Consell Superior de Trànsit. Especial consideració de les competències municipals.
  
Grup V. Temes locals
  
Tema 41. Història local de Torrent, antecedents. Demografia, població de dret.
  
Tema 42. Toponímia, principals avingudes i carrers, urbanitzacions, nuclis de població del municipi de Torrent.
  
Tema 43. Organització administrativa de l'Ajuntament de Torrent.
  
Tema 44. Principals vies de comunicació i àrees d'influència del municipi de Torrent.